Trumpalaikei būsto nuomai (toliau – TBN) tenka vis svarbesnis vaidmuo turizmo sektoriuje. Ji sudaro beveik ketvirtadalį viso Europos Sąjungoje teikiamo turistų apgyvendinimo, o atsiradusios internetinės platformos šią tendenciją dar labiau sustiprino. TBN yra naudinga ir teikia galimybių svečiams, šeimininkams ir turizmo ekosistemai, bet taip pat kelia susirūpinimą, ypač vietos bendruomenėms, kurios susiduria su pernelyg dideliais turistų srautais ir prieinamo būsto stoka. Valdžios institucijos TBN vis labiau reglamentuoja nacionaliniu, regioniniu arba vietos lygmeniu, bet, trūkstant tikslių TBN duomenų, joms sunku apibrėžti politikos atsaką ir užtikrinti taisyklių laikymąsi. Be to, visokiausio dydžio internetinės platformos vis dažniau gauna iš valdžios institucijų daugybę skirtingų prašymų dalytis TBN duomenimis ir padidinti skaidrumą (pvz., rodant tam tikrą informaciją). Tai lemia didelę naštą platformoms, todėl jos dažnai atsisako vykdyti duomenų užklausas arba pateikia tik neišsamius duomenų rinkinius. Su dalijimusi duomenimis susijusių sunkumų kyla todėl, kad: i) valdžios institucijų administruojamos registravimo sistemos yra neveiksmingos ir skiriasi (todėl valdžios institucijos negali veiksmingai gauti šeimininkų tapatybės nustatymo ir sąrašų identifikavimo duomenų), ii) trūksta veiksmingų dalijimosi duomenimis tarp platformų ir valdžios institucijų teisinių sistemų, standartų ir priemonių, kurių vykdymą būtų galima užtikrinti, ir iii) trūksta tinkamos skaidrumo ir dalijimosi duomenimis valdymo teisinės sistemos. Nustatytoms problemoms labai būdingas ES aspektas. Skirtingos ir sudėtingos taisyklės ir duomenų užklausos mažina paprastai tarpvalstybiniu mastu veikiančių platformų galimybes siūlyti paslaugas bendrojoje rinkoje. Valdžios institucijos, kurioms reikia TBN duomenų, visoje ES patiria panašių su veiksmingu kokybiškų duomenų gavimu susijusių sunkumų. Todėl yra ryžtingų raginimų imtis ES veiksmų, ypač turizmo pertvarkos krypties dokumente ir miestų darbotvarkėje. Kadangi sprendimų reikia daugeliui TBN rinkos segmente veikiančių MVĮ, įskaitant platformas, šia iniciatyva įgyvendinama Europos Sąjungos MVĮ strategija.

Be pagrindinės galimybės, pagal kurią būtų laikomasi politikos nekeitimo požiūrio, iniciatyva nustatytos trys politikos galimybės. 1 galimybe siūlomos neprivalomos duomenų generavimo ir dalijimosi duomenimis skatinimo priemonės. 2 galimybę sudaro ES teisėkūros sistema, apimanti bendrą požiūrį į duomenų generavimą ir dalijimąsi duomenimis. Pagal jį reikalaujama, kad valdžios institucijos, norėdamos gauti TBN duomenis, valdytų šeimininkams skirtas registravimo sistemas (jose būtų suteikiamas su kiekvienu įtraukimu į sąrašą susijęs unikalus registracijos numeris). Šios registravimo sistemos gali būti valdomos nacionaliniu, regioniniu arba vietos lygmeniu, bet turi derėti su ES šablonu (jame pateikti keli su procedūromis susiję ir esminiai reikalavimai). Valdžios institucijos taip pat privalo suteikti vieną bendrą skaitmeninę prieigą, kurioje platformoms bei šeimininkams teikiama reikiama informacija, o šeimininkams sudaromos sąlygos tvarkyti formalumus internetu. Iš platformų bus reikalaujama sudaryti sąlygas rodyti registracijos numerius ir su registravimo sistemas taikančiomis valdžios institucijomis (per vieną bendrą skaitmeninę prieigą) dalytis baigtiniu veiklos duomenų rinkiniu. Mažosioms ir labai mažoms riboto aktyvumo platformoms bus taikomi ne tokie griežti dalijimosi duomenimis reikalavimai. 3 galimybė apima tas pačias priemones, kaip ir 2 galimybė, bet yra platesnė ir intensyvesnė, nes pagal ją būtų reikalaujama sukurti nacionalines registravimo sistemas, kad būtų užregistruojami visi šeimininkai visoje ES. 2 galimybė yra tinkamiausia, nes ja būtų veiksmingai užtikrinamas skaidrumas ir platformų dalijimasis duomenimis apie TBN veiklą, bet regioninėms ir (arba) vietos valdžios institucijoms būtų leidžiama nuspręsti, ar reikia duomenų ir kokius duomenis jos gali gauti reikalaudamos iš šeimininkų registruotis (šeimininkų tapatybės nustatymo ir vieneto identifikavimo duomenis).

C. Tinkamiausios galimybės poveikis